b"\n_START_ARTICLE_\nPeter Appleyard\n_START_PARAGRAPH_\nPeter Appleyard (26. elokuuta 1928 Cleethorpes, Englanti \xe2\x80\x93 17. hein\xc3\xa4kuuta 2013 Eden Mills, Ontario) oli brittil\xc3\xa4issyntyinen jazzmuusikko. H\xc3\xa4n toimi alun perin rumpalina synnyinmaassaan, mutta muutti vuonna 1949 Bermudalle ja sitten vuonna 1951 Torontoon, jossa aloitti vibrafonin soittamisen. H\xc3\xa4n p\xc3\xa4\xc3\xa4si esiintym\xc3\xa4\xc3\xa4n Billy O'Connorin kanssa ja muun muassa CBC:n radiossa jazzpianisti Calvin Jacksonin kanssa. Vuonna 1957 Appleyard perusti oman kokoonpanonsa, joka toimi Torontossa, mutta kiersi laajasti Pohjois-Amerikkaa ja esiintyi Yhdysvaltain televisiossa. Vuoden ajan yhtye s\xc3\xa4esti laulaja Gloria DeHavenia. _NEWLINE_Appleyard juonsi Patti Lewisin kanssa radio-ohjelmaa Patti and Peter (1961\xe2\x80\x931962) ja Guido Basson kanssa televisio-ohjelmaa Mallets and Brass (1969). Vuosina 1977\xe2\x80\x931980 h\xc3\xa4n toimi Peter Appleyard Presents -televisioshow'n juontajana. Samanaikaisesti Appleyard oli Torontossa suosittu esiintyj\xc3\xa4 ja johtava ly\xc3\xb6m\xc3\xa4soittaja kaupungin teatteri- ja studio-orkestereissa. Big band -nostalgia johti All Star Swing Bandin perustamiseen vuonna 1982. Sen sovittajana toimi Rick Wilkins. Kokoonpano esiintyi Toronton seudulla, New Yorkissa ja festivaaleilla, kuten Monctonin jazzfestivaalilla vuonna 1998._NEWLINE_Appleyard sai kansainv\xc3\xa4list\xc3\xa4 huomiota jazzpiireiss\xc3\xa4 1970-luvulla soittamalla klarinetisti Benny Goodmanin sekstetiss\xc3\xa4, jonka kanssa h\xc3\xa4n kiersi Euroopassa ja Australiassa. H\xc3\xa4n soitti Goodmanin kanssa muun muassa kolmessa konsertissa Carnegie Hallissa, New Yorkissa. Vuonna 1985 Appleyard perusti Goodman-tribuuttiyhtyeen Abe Mostin ja Peanuts Huckon kanssa. H\xc3\xa4n teki yhteisty\xc3\xb6t\xc3\xa4 my\xc3\xb6s sellaisten muusikoiden kuin Mel Torm\xc3\xa9n, Dick Hymanin, Diana Krallin, Rob McConnellin, Ann Murrayn, Oscar Petersonin ja Hagood Hardyn kanssa._NEWLINE_Jack Batten vertasi 2. lokakuuta 1975 Toronto Globe and Mail -julkaisussa Appleyardia tyylillisesti Red Norvoon. Appleyard p\xc3\xa4\xc3\xa4si Kanadan ritarikuntaan vuonna 1992."